31996R2469
L 335/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2469/96 НА СЪВЕТА
от 16 декември 1996 година
за изменение на приложението към Регламент (ЕИО) № 3911/92 на Съвета относно износа на паметници на културата
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален съвет (3),
като има предвид, че в различните художествени традиции в Общността картините, нарисувани с водни бои, гвашови бои и пастели, се разглеждат или като живопис, или като рисунки; като има предвид, че към категория 4 от приложението към Регламент (ЕО) № 3911/92 (4) спадат рисунки, изпълнени изцяло на ръка, върху всякаква основа и от всякакви материали; че ценовите прагове, приложими към тези две категории, са различни; че в рамките на вътрешния пазар това би могло да доведе до сериозни различия в третирането на картини, нарисувани с водни бои, гвашови бои и пастели, според държавата-членка, където те се намират; като има предвид, че с оглед приложението на регламента е необходимо да се реши към коя категория спадат те, за да се гарантира еднакво приложение на ценовите прагове в рамките на Общността;
като има предвид, че опитът показа, че картините, нарисувани с водни бои, гвашови бои и пастели, достигат равнище на цени, по-скоро надвишаващо цените на рисунките, но осезаемо по-ниско от това на картините с маслени бои или с темпера; като има предвид че следователно е уместно картините, нарисувани с водни бои, гвашови бои и пастели, да бъдат класирани в нова, отделна категория с праг от 30 000 ECU, което да гарантира, че за творби с голяма ценност ще е необходимо да се представя разрешение за износ, без да се налага властите, издаващи разрешения, да се натоварят с извънмерно много административна работа,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 3911/92 се изменя, както следва:
1.
В заглавие А:
а)
точка 3 се заменя със следния текст:
„3.
Картини и живопис, различни от тези от категория 3А или 4, изпълнени изцяло на ръка, върху всякаква основа и от всякакви материали (1)“;
б)
добавя се следната точка:
„3А.
Акварели, гвашова живопис и пастели, изпълнени изцяло на ръка, върху всякаква основа (1)“;
в)
точка 4 се замества със следния текст:
„4.
Мозайки, различни от тези, класирани в категории 1 или 2, изпълнени изцяло на ръка, от всякакви материали, и рисунки, изпълнени изцяло на ръка, върху всякаква основа и от всякакви материали (1).“
2.
В заглавие Б се добавя следната категория:
„30 000
-
3А. (Акварели, гвашова живопис и пастели)“.
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Той се прилага шест месеца след датата на публикуването му.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 1996 година.